寄李縕仲淵
作者：石介
朝代：宋

paragraphs: 噫吁嘻！屈原放，賈誼投。
晦之流，子望囚。
古人今人皆不免，才能累身才反仇。
吾友仲淵少學古，胸中疎落羅孔周。
點毫磨墨作文字，壯哉筆力追羣牛。
三十青衫得一尉，尺澤寸波蟄長虬。
清廉愛民復材武，一日得罪繫滁州。
噫吁嘻！屈原忠臣楚之望，賈誼少年才無儔。
晦之子望俱命世，麒麟頭角爭崔崷。
時不與兮將柰何，仲淵仲淵勿涕流。